Kanne 8.9.2022 – Euroopan komissio v. Unkari
(asia C-587/22)
Oikeudenkäyntikieli: unkari
Asianosaiset
Kantaja: Euroopan komissio (asiamiehet: A. Sipos ja E. Sanfrutos Cano)
Vastaaja: Unkari
Vaatimukset
Kantaja vaatii unionin tuomioistuinta
toteamaan, että Unkari ei ole noudattanut yhdyskuntajätevesien käsittelystä 21.5.1991 annetun neuvoston direktiivin 91/271/ETY1 3 ja 4 artiklan, tulkittuna yhdessä sen 10 artiklan kanssa, mukaisia velvoitteitaan, koska se ei ole taannut sitä, että Kéthelyn, Marcalin, Zalaegerszegin, Keszthelyn, Zalakarosin, Soltvadkertin, Pilisvörösvárin, Szécsényn, Tolnan, Körömin, Nagykőrösin, Veresegyházin, Kiskunhalasin, Tökölin, Szigetszentmiklósin, Hódmezővásárhelyn, Szentendren, Mezőtúrin, Békésin, Dabasin, Dunavarsányn ja Szentesin taajamissa on yhdyskuntajätevesien viemäröintijärjestelmä, johon ne ovat kytkettynä, tai erillisjärjestelmä tai muu asianmukainen järjestelmä, jolla saavutetaan yhtä hyvä ympäristönsuojelun taso kuin viemäröinti- ja käsittelyjärjestelmillä, ja että viemäröidyt yhdyskuntajätevedet käsitellään biologisesti tai vastaavalla tavalla ennen vesistöön johtamista
toteamaan, että Unkari ei ole noudattanut yhdyskuntajätevesien käsittelystä 21.5.1991 annetun neuvoston direktiivin 91/271/ETY 5 artiklan, tulkittuna yhdessä sen 10 artiklan kanssa, mukaisia velvoitteitaan, koska se ei ole taannut sitä, että Kéthelyn, Marcalin, Zalaegerszegin, Keszthelyn ja Zalakarosin taajamien yhdyskuntajätevedet käsitellään biologista käsittelyä tehokkaammin
toteamaan, että Unkari ei ole noudattanut yhdyskuntajätevesien käsittelystä 21.5.1991 annetun neuvoston direktiivin 91/271/ETY 15 artiklan mukaisia velvoitteitaan, koska se ei ole varmistanut yhdyskuntien jätevedenpuhdistamoista tulevien päästöjen valvontaa Kéthelyn, Marcalin, Zalaegerszegin, Keszthelyn, Zalakarosin, Soltvadkertin, Pilisvörösvárin, Szécsényn, Tolnan, Körömin, Nagykőrösin, Veresegyházin, Kiskunhalasin, Tökölin, Szigetszentmiklósin, Hódmezővásárhelyn, Szentendren, Mezőtúrin, Békésin, Dabasin, Dunavarsányn ja Szentesin taajamissa
velvoittamaan Unkarin korvaamaan oikeudenkäyntikulut.
Oikeudelliset perusteet ja pääasialliset perustelut
Asia koskee sitä, ettei Unkari ole pannut yhdyskuntajätevesien käsittelystä 21.5.1991 annettua neuvoston direktiiviä 91/271/ETY asianmukaisesti täytäntöön. Kyseinen direktiivi koskee yhdyskuntajätevesien keräilyä, käsittelyä ja vesistöön johtamista sekä tiettyjen teollisuudenalojen jätevesien käsittelyä ja vesistöön johtamista. Direktiivin tarkoituksena on suojella ympäristöä edellä mainittujen jätevesien johtamisesta aiheutuvilta haitoilta tiettyjen teollisuudenalojen ja vähintään 2 000 asukkaan taajamien osalta.
Komission mielestä Unkari ei ole noudattanut direktiivin perustuvia velvoitteitaan, joita varten liittymisasiakirjassa asetettiin kaksi määräaikaa (31.12.2008 ja 31.12.2010) yhteensä 22 taajaman (Kéthely, Marcali, Zalaegerszeg, Keszthely, Zalakaros, Soltvadkert, Pilisvörösvár, Szécsény, Tolna, Köröm, Nagykőrös, Veresegyház, Kiskunhalas, Tököl, Szigetszentmiklós, Szentendre Hódmezővásárhely, Mezőtúr, Békés, Dabas, Dunavarsány ja Szentes) osalta.
Tilanteen direktiivinvastaisuuden pääsyy on se, että kyseisissä taajamissa jo olemassa oleviin keräilyjärjestelmiin kuuluu vain pieni osuus käyttäjistä. Toinen ongelma on se, että kyseisissä taajamissa käytetään perusteettomasti ja liiallisessa määrin erillisjärjestelmiä ja muita järjestelmiä, joilla ei voida saavuttaa direktiivissä edellytettyä ympäristönsuojelun tasoa.
____________
1 EYVL 1991, L 135, s. 40.